নোয়াখালী: জামায়াতে ইসলামীর ডাকে আজ ও কাল দেশব্যাপি ৪৮ ঘণ্টা লাগাতার হরতালের সমর্থনে জামায়াতে ইসলামী নোয়াখালী শহর শাখার উদ্যোগে এক বিক্ষোভ মিছিল অনুষ্ঠিত হয়। গতকাল মঙ্গলবার বিকেলে নোয়াখালী শহরের পৌর বাজার থেকে শুরু হয়ে শহরের প্রধান প্রধান সড়ক প্রদক্ষিণ শেষে সমাবেশের মাধ্যমে মিছিলটি শেষ হয়। মিছিলে নেতৃত্ব দেন শহর জামায়াতের আমীর হাফেজ মাওলানা আবদুল্লাহ। শ্রমিক কল্যাণ ফেডারেশন নোয়াখালী জেলা সভাপতি মেজবাহ উদ্দিন, আরও উপস্থিত ছিলেন শহর জামায়াতের নায়েবে আমীর মাওলানা রুহুল আমিন, ছাত্রশিবির নোয়াখালী শহর সভাপতি ফখরুল ইসলাম মিলন, শহর জামায়াতের সেক্রেটারি জহিরুল আলম, বিশিষ্ট আইনজীবী এডভোকেট তাজুল ইসলাম, শহর জামায়াতের সহ-সেক্রেটারি মুহা. ইউছুপ, জামায়াত নেতা খায়রুল আলম বুলবুল ও জামায়াত-শিবিরের কয়েক শতাধিক নেতাকর্মী।  কিশোরগঞ্জ সংবাদদাতা : আজ ৬ ও আগামীকাল ৭ জুলাই হরতালের সমর্থনে জামায়াতে ইসলামী কিশোরগঞ্জ শহর শাখার উদ্যোগে স্থানীয় পুরান থানায় এক বিক্ষোভ সমাবেশ অনুষ্ঠিত হয়। এস এস রোকন রেজার সভাপতিত্বে সমাবেশে বক্তব্য রাখেন কিশোরগঞ্জ  জেলা সেক্রেটারি অধ্যাপক মো. রমজান আলী। এ সময় অন্যান্য নেতাকর্মীরা উপস্থিত ছিলেন। সমাবেশ শেষে হরতালের সমর্থনে মিছিল বের করতে গেলে পুলিশ বাধা দেয়। পুলিশ মিছিল করতে দেয়নি। এদিকে বিএনপির উদ্যোগে এক সমাবেশ স্টেশন রোডস্থ অফিস চত্বরে অনুষ্ঠিত হয়। এতে জাতীয় ও স্থানীয় নেতৃবৃন্দ বক্তব্য রাখেন।  লক্ষ্মীপুর: গতকাল মঙ্গলবার বিকেলে শহরের উত্তর তেমুহানী বাসষ্ট্যান্ড থেকে পৌর জামায়াতের আমীর মোঃ নুরুন নবী ও পৌর সেক্রেটারি সামছুল ইসলামের নেতৃত্বে হরতালের সমর্থনে লক্ষ্মীপুর শহর জামায়াতের বিক্ষোভ মিছিল শুরু হয়ে সামাদ একাডেমীর সামনে গিয়ে শেষ হয়। এ সময় জামায়াত নেতাকর্মীদের ওপর পুলিশ লাঠিচার্জ করে। এতে জামায়াতের ১৫ নেতাকর্মী আহত হয়েছে। আহতদেরকে শহরের বিভিন্ন হাসপাতালে ভর্তি করা হয়েছে।  জামায়াতে ইসলামী কক্সবাজার জেলা ও শহর নেতৃবৃন্দ মঙ্গলবার সকাল ১০টায় কক্সবাজার শহরের বাজারঘাটা ও বড়বাজারে হরতাল পালনে জনমত সৃষ্টির লক্ষ্যে সর্বস্তরের জনসাধারণ ও ব্যবসায়ীদের মাঝে হরতাল পালনের লক্ষ্যে বিভিন্ন দাবিসম্বলিত লিফলেট বিতরণ করেন। এ সময় নেতৃবৃন্দ জনসাধারণ ও ব্যবসায়ীদের সাথে মতবিনিময় করেন। লিফলেট বিতরণকালে জামায়াত  নেতৃবৃন্দের মাঝে উপস্থিত ছিলেন কেন্দ্রীয় কর্মপরিষদ সদস্য ও কক্সবাজার জেলা আমীর মুহাম্মদ শাহজাহান, কেন্দ্রীয় মজলিসে শূরা সদস্য ও প্রবীণ আইনজীবী এডভোকেট ছালামতুল্লাহ, প্রচার সেক্রেটারি আবু হেনা মোস্তফা কামাল, শহর সেক্রেটারি সাইদুল আলম, সহকারী সেক্রেটারি জাহেদুল ইসলাম, জামায়াত নেতা নুরুল আমিন, সাইদুল আলম, শাহাবুদ্দিন, মনিরুল ইসলাম প্রমুখ নেতৃবৃন্দ। সর্বস্তরের জনগণ ও ব্যবসায়ীদেরকে নেতৃবৃন্দ ৪৮ ঘণ্টার একটানা হরতাল সফল করার জন্য উদাত্ত আহবান জানান।  রামু: ৬ ও ৭ জুলাই একটানা ৪৮ ঘণ্টা হরতালের সমর্থনে রামু উপজেলা জামায়াতের উদ্যোগে সোমবার সন্ধ্যায় চৌমুহনীতে বিক্ষোভ মিছিল করে। মিছিলের নেতৃত্ব দেন রামু উপজেলা জামায়াতের আমীর দেলওয়ার হোছাইন, সহকারী সেক্রেটারি মাওলানা রফিকুল ইসলাম, জামায়াত নেতা মাওলানা নুরুল হাকিম, মাহবুবুর রহমান, মাস্টার আলী হায়দার প্রমুখ নেতৃবৃন্দ। মিছিল পরবর্তী সমাবেশে নেতৃবৃন্দ বলেন, ৪৮ ঘণ্টার হরতাল পালন করে রামুবাসীকে আওয়ামী দুঃশাসনের জবাব দিতে হবে। নেতৃবৃন্দ সরকারের রাষ্ট্রীয় সন্ত্রাসের বিরুদ্ধে হরতাল পালনের জন্য রামুবাসীর প্রতি আহবান জানান।  বেগমগঞ্জ (নোয়াখালী) সংবাদদাতা : আজ ও  আগামীকালের হরতালের সমর্থনে জামায়াতে ইসলামী চৌমুহনী শহর শাখার উদ্যোগে গতকাল চৌমুহনীতে এক বিক্ষোভ মিছিল অনুষ্ঠিত হয়। বেগমগঞ্জ উপজেলা ভাইস চেয়ারম্যান মাওলানা বোরহান উদ্দিনের নেতৃত্বে রেল স্টেশন মসজিদ থেকে মিছিলটি শুরু হয়ে শহরের গুরুত্বপূর্ণ সড়ক প্রদক্ষিণ শেষে পূর্ববাজারে গিয়ে শেষ হয়। মিছিলে আরো উপস্থিত ছিলেন শহর আমীর নাসিমুল গনি চৌধুরী মহল। শিবিরের জেলা সভাপতি আব্দুল বাকের প্রমুখ।